****

**จรรยาบรรณ**

**องค์การอุตสาหกรรมป่าไม้**

**คำนำ**



องค์การอุตสาหกรรมป่าไม้เป็นรัฐวิสาหกิจในสังกัดกระทรวงทรัพยากร-

ธรรมชาติและสิ่งแวดล้อม จัดตั้งขึ้นตามพระราชกฤษฎีกาจัดตั้งองค์การอุตสาหกรรมป่าไม้ พ.ศ.2499 แก้ไขเพิ่มเติม (ฉบับที่ 2) พ.ศ.2517 แก้ไขเพิ่มเติม (ฉบับที่ 3) พ.ศ.2533 และแก้ไขเพิ่มเติม (ฉบับที่ 4) พ.ศ.2542 โดยมีวัตถุประสงค์ ดังต่อไปนี้

1. อำนวยบริการแก่รัฐและประชาชนในการอุตสาหกรรมป่าไม้

2. ประกอบธุรกิจเกี่ยวกับการอุตสาหกรรมป่าไม้ เช่น เกี่ยวกับการทำไม้ และเก็บหาของป่า แปรรูปไม้ อัดน้ำยาไม้ กลั่นไม้ และประดิษฐ์หรือผลิตวัตถุหรือสิ่งของจากไม้และของป่า และธุรกิจที่ต่อเนื่องหรือคล้ายคลึงกัน รวมทั้งอุตสาหกรรมอื่นใดที่เกี่ยวด้วยไม้หรือของป่า

3. ปลูกสร้างสวนป่า คุ้มครองรักษาป่าไม้ และบูรณะป่าไม้เพื่อประโยชน์

แก่การป่าไม้ ไม่ว่าจะเป็นการดำเนินการเองหรือเป็นการดำเนินการเพื่อช่วยเหลือรัฐ

4. วิจัย ค้นคว้าและทดลองเกี่ยวกับผลิตผลและผลิตภัณฑ์ในด้านอุตสาหกรรมป่าไม้

5. ดำเนินการเกี่ยวกับการเผยแพร่ความรู้ การปลูกฝังทัศนคติและความสำนึกในการคุ้มครอง ดูแลรักษา บูรณะ และพัฒนาทรัพยากรป่าไม้รวมทั้งการจัดหาที่พัก การอำนวยความสะดวกหรือการให้บริการในกิจการที่เกี่ยวกับการทัศนาจร หรือกิจการอื่นใด เพื่อประโยชน์แก่การดำเนินการดังกล่าวด้วย

6. ดำเนินธุรกิจอื่นที่เกี่ยวเนื่องหรือที่เป็นประโยชน์แก่กิจการของ อ.อ.ป.

องค์การอุตสาหกรรมป่าไม้จัดเป็นรัฐวิสาหกิจประเภทอนุรักษ์และใช้ประโยชน์ทรัพยากรธรรมชาติ และจัดอยู่ในสาขาเกษตรและทรัพยากรธรรมชาติ มีการดำเนินงานในลักษณะเชิงพาณิชย์ และบริการสังคม

เป็นองค์กรของรัฐที่ดำเนินธุรกิจเกี่ยวกับป่าไม้ พึงต้องสนองตอบและเอื้อประโยชน์ให้กับสังคมส่วนรวมด้วยการสนับสนุนนโยบายของรัฐที่เกี่ยวข้องกับทรัพยากรธรรมชาติและสิ่งแวดล้อมในกิจการป่าไม้และโครงการต่าง ๆ ให้เป็นไปอย่างต่อเนื่อง ตลอดจนการเข้าไปมีส่วนร่วมในการพัฒนาสังคมเพื่อแก้ปัญหาความยากจน รวมถึงการอนุรักษ์ศิลปวัฒนธรรมในส่วนที่เกี่ยวข้องโดยใช้สวนป่า อ.อ.ป. เป็นศูนย์กลางในการดำเนินงานให้การสนับสนุน

ดังนั้น องค์การอุตสาหกรรมป่าไม้จึงได้กำหนดจรรยาบรรณหรือคุณธรรมและข้อพึงปฏิบัติในการทำงานนี้ขึ้น เพื่อใช้เป็นแนวทางในการประพฤติและปฏิบัติสำหรับพนักงานโดยสรุปต่อไปนี้

**1. จรรยาบรรณคณะกรรมการบริหารกิจการของ อ.อ.ป.**

กรรมการขององค์การอุตสาหกรรมป่าไม้เป็นผู้มีอำนาจและหน้าที่วางนโยบาย และควบคุมดูแลกิจการของ อ.อ.ป. ดังนั้น จึงควรต้องดำรงไว้ซึ่งจรรยาบรรณของกรรมการ ที่ต้องถือปฏิบัติ ดังนี้

1. กรรมการต้องปฏิบัติหน้าที่ให้เป็นไปตามกฎหมาย วัตถุประสงค์ และข้อบังคับขององค์กร

2. กรรมการต้องบริหารงานเพื่อผลประโยชน์ของรัฐ องค์กร และพนักงาน ทั้งในปัจจุบันและอนาคต ตลอดจนรักษาภาพลักษณ์ขององค์กร

3. กรรมการต้องบริหารงานด้วยความซื่อสัตย์สุจริต โดยไม่ฝักใฝ่การเมือง และวางตัวเป็นกลางอย่างเคร่งครัด เพื่อผลประโยชน์ต่อรัฐ องค์กรและพนักงาน ทั้งในปัจจุบันและอนาคต

4. กรรมการต้องไม่มีส่วนได้ส่วนเสียในกิจการที่กระทำกับรัฐวิสาหกิจที่ตนเป็นกรรมการหรือในกิจการที่มีลักษณะเป็นการแข่งขันกับรัฐวิสาหกิจที่ตนเป็นกรรมการอยู่ ทั้งนี้ ไม่ว่าโดยทางตรงหรือโดยทางอ้อม

5. กรรมการพึงบริหาร โดยหลีกเลี่ยงความขัดแย้งผลประโยชน์ขององค์กร เพื่อให้การบริหารงานเป็นไปอย่างเต็มที่และมีประสิทธิภาพ ผลประโยชน์ข้างต้นรวมถึง

 (1) ไม่หาผลประโยชน์ส่วนตัวจากการเป็นกรรมการ

 (2) ไม่ใช้ความลับขององค์กรในทางที่ผิด

 (3) ไม่เป็นกรรมการในบริษัทที่เป็นคู่แข่งขององค์กร

 (4) ไม่มีผลประโยชน์ในการทำสัญญาขององค์กร

6. กรรมการต้องบริหารงานด้วยความระมัดระวังและไม่สร้างข้อผูกมัดที่อาจขัดแย้งกับหน้าที่ของตนในภายหลัง

7. กรรมการต้องไม่แสวงหาผลประโยชน์อันมิชอบจากการทำงานไม่ว่าทางตรงหรือทางอ้อม

8. กรรมการต้องปฏิบัติหน้าที่ของตนเองอย่างเต็มความสามารถ เพื่อให้เกิดประโยชน์สูงสุดต่อองค์กร

 9. กรรมการต้องไม่เป็นผู้ประกอบการหรือเป็นผู้ถือหุ้นสำคัญ หรือมีบุคคลในครอบครัวเป็นกรรมการหรือเป็นผู้ถือหุ้นในกิจการหรือธุรกิจการค้าใด อันมีสภาพอย่างเดียวกัน และเป็นการแข่งขันหรือทำธุรกิจกับรัฐวิสาหกิจที่ตนเองเป็นกรรมการอยู่ ไม่ว่ากระทำเพื่อประโยชน์ของตนเองหรือของผู้อื่น

10. กรรมการต้องไม่กระทำการใด อันมีลักษณะเป็นการเข้าไปบริหารหรือจัดการใด ๆ ในรัฐวิสาหกิจในลักษณะที่มีผลบั่นทอนผลประโยชน์ของรัฐวิสาหกิจที่ตนเอง เป็นกรรมการอยู่ หรือเอื้อประโยชน์ให้บุคคล หรือนิติบุคคลใด ๆ ไม่ว่าจะทำเพื่อประโยชน์ของตนเองหรือผู้อื่น

**2. จรรยาบรรณผู้บังคับบัญชา**

1. เป็นผู้นำและเป็นแบบอย่างที่ดี เสียสละ มีความยุติธรรม และมีวินัย

2. ส่งเสริมและสนับสนุนให้ผู้ใต้บังคับบัญชาปฏิบัติงานด้วยความซื่อสัตย์สุจริต มีความคิดริเริ่มสร้างสรรค์ มีความสามัคคีร่วมแรงร่วมใจปฏิบัติงาน

3. ใช้วิจารณญาณในการตัดสินใจอย่างรอบคอบ

4. สอนงาน แนะนำงาน ถ่ายทอดความรู้และประสบการณ์ สร้างขวัญและกำลังใจ แก่ผู้ใต้บังคับบัญชา ควบคุมดูแลให้สามารถปฏิบัติงานได้สำเร็จ

5. รับฟังปัญหา ตลอดจนให้ข้อคิดเห็นและคำปรึกษาด้วยความจริงใจ มีเหตุผล

**3. จรรยาบรรณผู้ใต้บังคับบัญชา**

1. เชื่อฟังและปฏิบัติตามคำสั่งของผู้บังคับบัญชาที่ชอบด้วยระเบียบ และข้อปฏิบัติ

2. เสนอความคิดเห็นเพื่อปรับปรุงระบบงานด้วยความสุจริตใจ และยอมรับฟังความคิดเห็นของผู้อื่น

3. มีความเต็มใจที่จะปฏิบัติงานเพิ่มขึ้นตามที่ผู้บังคับบัญชามอบหมาย

4. มีวินัย ให้เกียรติผู้บังคับบัญชา ไม่แสดงอาการก้าวร้าว กระด้างกระเดื่อง

**4. จรรยาบรรณต่อเพื่อนร่วมงาน**

1. ให้ความช่วยเหลือเพื่อนร่วมงาน ด้วยความเต็มใจและเต็มความสามารถ

2. ปฏิบัติต่อเพื่อนร่วมงานด้วยความสุภาพ ให้เกียรติ

3. มีความสามัคคี และยอมรับฟังความคิดเห็นของผู้อื่นเสมอ

4. มีความอดทน อดกลั้น มีวินัย และเสียสละเพื่อส่วนรวม

5. ละเว้นการใส่ร้ายป้ายสี และกระทำการในลักษณะของการแข่งขันกันเอง

**5. จรรยาบรรณต่อผู้ใช้บริการ ต่อสิ่งแวดล้อมและสังคม**

1. ปฏิบัติตนเป็นตัวอย่างที่ดี ในการสงวนอนุรักษ์และใช้ประโยชน์ ทรัพยากรธรรมชาติ

2. สนับสนุนและส่งเสริมให้ความรู้ในเรื่องการอนุรักษ์ทรัพยากรป่าไม้

3. ปลูกฝังจิตสำนึกความรับผิดชอบต่อสังคมและสิ่งแวดล้อมให้เกิดขึ้นในหมู่พนักงาน

4. ให้บริการต่อลูกค้าและผู้เกี่ยวข้องด้วยความสุภาพเรียบร้อยอย่างเต็มใจเอื้อเฟื้อ มีน้ำใจ ให้คำแนะนำช่วยเหลือ โดยยึดหลักรวดเร็ว ถูกต้อง ชอบธรรม

5. ปฏิบัติตามเงื่อนไขต่าง ๆ ที่มีต่อผู้ใช้บริการ และผู้เกี่ยวข้องอย่างเคร่งครัด

**6. จรรยาบรรณต่อหน่วยงาน**

1. ใช้และรักษาทรัพย์สินของ อ.อ.ป. ให้เกิดประโยชน์สูงสุด และไม่นำไปใช้เพื่อประโยชน์ตนเองหรือบุคคลอื่น รวมทั้งช่วยกันดูแลสถานที่ทำงานให้เป็นระเบียบและสะอาดอยู่เสมอ

2. รักษาความลับ ข้อมูล ข่าวสารของ อ.อ.ป. โดยดูแลและระมัดระวังมิให้เอกสารที่ไม่พึงเปิดเผยแก่บุคคลภายนอก

3. ละเว้นหรือหลีกเลี่ยงการแสดงความคิดเห็นต่อบุคคลภายนอกหรือสื่อมวลชน ในเรื่องที่เกี่ยวข้องกับงานของหน่วยงาน โดยตนเองไม่มีอำนาจหน้าที่ หรือเรื่องอื่นใดที่อาจกระทบกระเทือนต่อชื่อเสียงและการดำเนินงานของหน่วยงาน

4. ปฏิบัติหน้าที่ด้วยความซื่อสัตย์ สุจริต หลีกเลี่ยงการกระทำใดที่อาจทำให้เกิดความเสื่อมเสียชื่อเสียงต่อหน่วยงาน

5. รักษาภาพพจน์ ชื่อเสียงอันดีงามต่อหน่วยงานให้ปรากฏต่อสาธารณชน

**7. จรรยาบรรณต่อตนเอง**

1. แสวงหาความรู้ พัฒนาตนเอง ให้เป็นผู้มีความรู้ ความสามารถในการปฏิบัติงาน ให้มีประสิทธิภาพและประสิทธิผลยิ่งขึ้น

2. ปฏิบัติงานด้วยความซื่อสัตย์ สุจริต มีความอุตสาหะ รับผิดชอบ เอาใจใส่ ให้กับงานในหน้าที่อย่างเต็มกำลังความสามารถ

3. ปฏิบัติตามข้อบังคับ ระเบียบ วิธีปฏิบัติ และนโยบายของหน่วยงาน

4. ปฏิบัติตนอยู่ในศีลธรรม คุณธรรม และจริยธรรม อันดีงาม

****